Úradný vestník L 331 , 23/12/1999 S. 0049 - 0050



Nariadenie Komisie (ES) č. 2758/1999 z 22. decembra 1999, ktoré mení a dopĺňa prílohu II k nariadeniu Rady (EHS) č. 2377/90 ustanovujúcemu postupy spoločenstva pri stanovení maximálnych limitov rezíduí veterinárnych liekov v potravinách živočíšneho pôvodu (Text s významom pre EHP) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (EHS) č. 2377/90 z 26. júna 1990 ustanovujúce postupy spoločenstva pri stanovení maximálnych limitov rezíduí veterinárnych liekov v potravinách živočíšneho pôvodu [1], naposledy zmenené a doplnené nariadením Komisie (ES) č. 2757/1999 [2], najmä na jeho články 7 a 8 keďže: (1) v súlade s nariadením (EHS) č. 2377/90 maximálne limity rezíduí sa musia stanoviť progresívne pre všetky farmakologicky aktívne látky, ktoré sa používajú v rámci spoločenstva vo veterinárnych liekoch určených na podávanie zvieratám využívaných pri výrobe potravín; (2) maximálne limity rezíduí by sa mali stanoviť až potom, čo Výbor pre veterinárne lieky preskúma všetky dôležité informácie týkajúce sa bezpečnosti rezíduí látky pre spotrebiteľa potravín živočíšneho pôvodu a dosahu rezíduí na priemyselné spracovanie potravín; (3) keďže pri stanovení maximálnych limitov rezíduí veterinárnych liekov v potravinách živočíšneho pôvodu je potrebné špecifikovať živočíšne druhy, v ktorých môžu byť rezíduá prítomné, množstvá, ktoré sa môžu nachádzať v každom z príslušnom mäsovom tkanive získanom zo spracovaného zvieraťa (cieľové tkanivo) a druh rezíduí, ktoré sú dôležité pri sledovaní rezíduí (marker rezídua); (4) pri kontrole rezíduí, ako je zabezpečené príslušnou legislatívou spoločenstva, maximálne limity rezíduí by sa mali stanovovať pre cieľové tkanivo z pečene alebo obličky. Avšak pečeň a obličky sa často zo zvieracích trupov pri preprave v medzinárodnom obchode odstraňujú a preto maximálne limity rezíduí majú byť taktiež stanovené vo svalových alebo tukových tkanivách; (5) v prípade veterinárnych liekov určených na použitie pri vtákoch kladúcich vajcia, zvieratách produkujúcich mlieko alebo včelách medonosných, maximálne limity rezíduí sa musia stanoviť aj pre vajcia, mlieko alebo med; (6) do prílohy II k nariadeniu (EHS) č. 2377/90 by sa mal zahrnúť aloe vera gel a výťažky z celých listov aloe vera; (7) mala by sa poskytnúť dostačujúca lehota predtým, ako nariadenie nadobudne účinnosť, a to z dôvodu umožniť členským štátom vykonať akékoľvek úpravy, ktoré sú potrebné pre schválenie uvádzania veterinárnych liekov na trh, ktoré zaručuje v súlade so smernicou Rady 81/851/EHS [3], naposledy zmenenou a doplnenou smernicou 93/40/EHS [4] vziať do úvahy ustanovenia tohto nariadenia; (8) opatrenia uvedené v tomto nariadení sú v súlade so stanoviskom Stáleho výboru pre veterinárne lieky, PRIJALA TOTO NARIADENIE: Článok 1 Príloha II k nariadeniu (EHS) č. 2377/90 sa týmto mení a dopĺňa tak, ako sa uvádza v tejto prílohe. Článok 2 Toto nariadenie nadobúda účinnosť na tretí deň od jeho uverejnenia v Úradnom vestníku Európskych spoločenstiev. Bude sa uplatňovať od šesťdesiateho dňa odo dňa jeho uverejnenia. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 22. decembra 1999 Za Komisiu Erkki Liikanen člen Komisie [1] Ú. v. ES L 224, 18.8.1990, s. 1. [2] Ú. v. ES L 331, 23.12.1999, s. 45. [3] Ú. v. ES L 317, 6.11.1981, s. 1. [4] Ú. v. ES L 214, 24.8.1993, s. 31. -------------------------------------------------- PRÍLOHA Príloha II k nariadeniu (EHS) č. 2377/90 sa mení a dopĺňa takto: 6. Látky rastlinného pôvodu "Farmakolologicky aktívne látky | Živočíšne druhy | Ostatné ustanovenia | Aloe vera gel a výťažok z celých listov aloe vera | Všetky druhy na výrobu potravín | Iba na lokálne použitie" | --------------------------------------------------